**Samuel Patyn murha** oli Pariisin lähistöllä Conflans-Sainte-Honorinen kunnassa 16. lokakuuta 2020 tapahtunut islamistinen terrori-isku, jossa sai surmansa historian ja maantiedon opettaja Samuel Paty. Teon motiivina oli, että Paty oli näyttänyt oppitunnilla profeetta Muhammadia esittäviä pilapiirroksia opettaessaan sananvapaudesta.

Tausta
------

Iskun tekijä, tšetšeenitaustainen Abdoullakh Anzorov, oli saanut tietää Patysta sosiaalisen median kautta. Siellä oli levinnyt video, jossa mies nimeltä Brahim Chnina maalitti Patya. Chninan tytär oli Patyn oppilas ja oli kertonut isälleen Patyn pyytäneen muslimioppilaita poistumaan luokasta näyttääkseen alastonpilakuvia profeetta Muhammedista ja väittänyt, että hänen protestoituaan kuvien näyttämistä vastaan hänet oli määräajaksi erotettu koulusta. Myöhemmin tyttö tunnusti, ettei ollut edes paikalla kyseisellä oppitunnilla, vaan hänen kaverinsa oli kertonut pilapiirroksista hänelle. Todellisuudessa Paty oli varoittanut etukäteen aikovansa näyttää pilakuvia Muhammedista ja sanonut, että oppilaat voivat halutessaan sulkea silmänsä. Tyttö puolestaan oli erotettu määräajaksi koulusta poissaolojen takia jo oppituntia edeltävänä päivänä.

Teko
----

Noin kello viiden aikaan perjantai-iltapäivällä 16. lokakuuta 2020 Samuel Paty oli matkalla kotiin Pariisin esikaupungissa Conflans Sainte-Honorinessa sijaitsevasta koulusta, jossa hän toimi opettajana. Tuolloin 18-vuotias tšetšeenitaustainen mies hyökkäsi hänen kimppuunsa veitsen kanssa ja katkaisi hänen kaulansa. Poliisien saavuttua paikalle mies uhkasi heitä ilmakiväärillä, jolloin poliisit ampuivat miehen. Mies oli ennen tekoaan pyytänyt koulun oppilailta apua Samuel Patyn tunnistamisessa. Teon jälkeen mies jakoi kuvan uhristaan sosiaalisessa mediassa ja kertoi olevansa iskun tekijä.

Reaktioita
----------

Moniuskonnollinen muistotilaisuus Samuel Patylle Strasbourgissa 22.10.2020.
Samuel Patylle järjestettiin muistotilaisuus Sorbonnen yliopiston sisäpihalla iskua seuranneena keskiviikkona 21. lokakuuta 2020. Tilaisuudessa piti puheen tasavallan presidentti Emmanuel Macron, ja läsnä oli noin 400 vierasta, mukaan lukien Patyn ystäviä ja perheenjäseniä. Macron ylisti puheessaan Patya ja vannoi ranskalaisten jatkavan arvojensa puolustamista. Patylle myönnettiin postuumisti kunnialegioonan merkki.

Macron oli jo lokakuun alussa ennen iskua kuvaillut islamin olevan "kriisissä", ja iskun jälkeen hän otti jyrkästi kantaa "islamistista separatismia" vastaan. Tämä sai aikaan ranskalaistuotteisiin kohdistettuja ostoboikotteja useissa arabimaissa. Turkin presidentti Recep Tayyip Erdoğan kehotti Macronia hakeutumaan hoitoon. Ranska kutsui tämän johdosta Turkin-suurlähettiläänsä kotiin.

Lähteet
-------

1. ↑  Töyrylä, Katriina: Ranska yrittää käsittää Samuel Patyn murhaa – miksi opettajan tappaminen sai ranskalaiset sankoin joukoin kadulle? *Yle Uutiset*.  20.10.2020. Viitattu 16.10.2021.
2. ↑  Le Devin, Willy: Samuel Paty : l’enquête avance à petits pas *Libération*.  15.10.2021. Viitattu 16.10.2021. (ranskaksi)
3. ↑  Delassus, Pauline ja Olive, Flore: L'Homme qui a mis le feu aux poudres *Paris Match*.  1.11.2020. Viitattu 16.10.2021. (ranskaksi)
4. ↑  Samuel Paty: French schoolgirl admits lying about murdered teacher *BBC News*.  9.3.2021. Viitattu 16.10.2021. (englanniksi)
5. ↑  Zangana, Beri ja Somnell, Mikaela: Lärare halshuggen utanför Paris – gärningsmannen bad eleverna att peka ut honom *SVT Nyheter*.  18.10.2020. Viitattu 16.10.2021. (ruotsiksi)
6. ↑  France pays homage to slain teacher Samuel Paty at Sorbonne ceremony *France 24*.  21.10.2020. Viitattu 16.10.2021. (englanniksi)
7. ↑  Hangasmaa, Karin Selåker: Tidslinje: Det här har hänt efter mordet på Samuel Paty *SVT Nyheter*.  30.10.2020. Viitattu 16.10.2021. (ruotsiksi)
8. ↑  Fjellström, Anders: Franska varor bojkottas i arabländer *SVT Nyheter*.  25.10.2020. Viitattu 16.10.2021. (ruotsiksi)
9. ↑  Ranskan ja Turkin presidenttien sanasota jatkuu – Erdogan toisti loukkauksensa Macronille ja käski tämän hakea "apua ongelmiinsa" *Demokraatti*.  25.10.2020. Viitattu 16.10.2021.

Aiheesta muualla
----------------

* Kuvia tai muita tiedostoja aiheesta **Samuel Patyn murha** Wikimedia Commonsissa